У ААТ “Таргуны” да пачатку вясенне-палявых работ прыступілі з асаблівым імпэтам, што цалкам зразумела: магчымасці новай тэхнікі, якая працягвае паступаць у гаспадарку, даюць надзею на тое, што пасяўная кампанія пройдзе ў аптымальныя тэрміны і якасна. Актыўна вядуцца работы па падкормцы азімых збожжавых культур і пашаў. Рыхтаваць жа глебу да сяўбы сёлета давядзецца не толькі звыклымі ўжо чызельнымі культыватарамі КЧ-5,1 (гэта работа ўжо праведзена на полі каля вёскі Вецяра), але і шматфункцыянальнымі культыватарамі з высокай прадукцыйнасцю TopDown. Іх зараз маецца ў наяўнасці тры: TopDown 700 з шырынёй захопу глебы 7(!) метраў і два шасцісотыя – з захопам па 6 метраў. Вага культыватара каля 10 тон, і справіцца з такой махінай можа толькі магутны трактар Fendt. Іх у Таргунах на сённяшні дзень чатыры: два “фэнды”, як іх сталі прасцей называць, 936, адзін – 734 і адзін, супермагутны, – 1050 vario.